A na yin bukukuwan karamar sallah a Nijar – Dala FM Kano
Al’ummar jamhuriyar Nijar sun bi sahun takwarorin su wasu daga cikin kasashen musulman duniya wajen yin shagulgulan sallah karama tun bayan da majalisar musulinci ta kasar ta fitar da sanarwar ganin jinjirin watan a wasu sassan kasar wanda hakan ke nufin an kawo karshen watan Azumin Ramadan.
Tun lokacin sanyin safiya ne dai al’ummar musulman kasar su ka yi fitar dango domin halartar masallatan Idi da misalin karfe 9 na safe lokacin da babban Limamin babban masalacin Idi ya jagoranci sallar rakka’a biyu kamar yadda addinin ya tanada kafin daga bisani ya gabatar da huduba da harshen larabci.
Bayan haka shi gwamnan jihar da mai martaba Sultan na Damagaram sun gudanar da wani takaitaccen jawabin barka da salla ga al’ummar jihar.
Wannan sallar dai na zuwa ne a daidai lokacin da a ke fama da cutar Covid-19 lamarin da kuma ya rage armashin sallar musamman ga magidanta da ke kukan rashin kudi. Haka zalika dai za a ci gaba da bukukuwan karamar sallar har nan da kwanaki uku kamar yadda a ka saba a al’adance
Covid-19: Liman ya gargadi al’umma su koma ga Allah a kan Corona